ગુજરાતીમાં વાર્તા પ્રકાશિત કરતાં મોટા ભાગના સામયિકોમાં માવજીની વાર્તાઓ સ્થાન પામી ચૂકી છે. શ્રેષ્ઠ વાર્તાઓના વાર્ષિક સંપાદનોમાં તે પસંદગી પામી છે. હવે ‘અદૃશ્ય દીવાલો’ના નામે ગ્રંથસ્થ થઈને આપણી સામે આવે છે તે ઘટનાનો આનંદ થાય છે. આ સર્જક જાણે પોતાના શબ્દોથી એક દીવાલને ભેદવાની સતત મથામણ કરે છે – તેમાંય તે દીવાલ જ્યારે અદૃશ્ય હોય ત્યારે શબ્દનો એક પણ ઘા ખાલી નહીં જવા દેવાની સભાનતા અને સૂઝ પણ આ વાર્તાકાર પાસે છે.